
NARVA LINNAVOLIKOGU

M Ä Ä R U S


Narva linn									.      .2017 nr 



Planeerimisseaduse ja ehitusseadustikuga kohaliku omavalitsuse üksuse pädevusse antud küsimuste lahendamise volitamine Narva Linnavalitsusele


Määrus kehtestatakse kohaliku omavalitsuse korralduse seaduse § 22 lg 2 alusel


§ 1. Ehitusseadustikust tulenevate küsimuste lahendamise volitamine 
Volitada Narva Linnavalitsusele ehitusseadustikuga kohaliku omavalitsuse üksusele antud
küsimuste lahendamine.

§ 2. Planeerimisseadusest tulenevate küsimuste lahendamise volitamine
Volitada Narva Linnavalitsusele planeerimisseadusega kohaliku omavalitsuse üksusele antud küsimuste lahendamine.

§ 3. Ehitusseadustiku ja planeerimisseaduse rakendamise seadusest tulenevate küsimuste lahendamise volitamine 
Volitada Narva Linnavalitsusele ehitusseadustiku ja planeerimisseaduse rakendamise
seadusega kohalikule omavalitsuse üksusele antud küsimuste lahendamine.

§ 4. Rakendussätted
(1)  Narva Linnavolikogu 30.11.2006.a määrus nr 48 „Narva linna ehitusmääruse kinnitamine“ tunnistatakse kehtetuks.
(2)  Määrus jõustub kolmandal päeval peale Riigi Teatajas avaldamist.




Aleksandr Jefimov
Linnavolikogu esimees 















Seletuskiri									25.05.2017

	
Seletuskiri Narva Linnavolikogu määruse eelnõu „Planeerimisseaduse ja ehitusseadustikuga kohaliku omavalitsuse üksuse pädevusse antud küsimuste lahendamise volitamine Narva Linnavalitsusele“ juurde

Riigikogu võttis 28.01.2015.a vastu planeerimisseaduse ja 11.02.2015.a ehitusseadustiku - seadused hakkasid kehtima 01.07.2015.a.
Planeerimisseaduse ja ehitusseadustiku kehtestamisega 01.07.2015 tunnistati kehtetuks valla või linna ehitusmääruste aluseks olevad volitusnormid. Ehitusseadustiku ja planeerimisseaduse rakendusseadusega määrati üleminekuperiood, mille jooksul tuleb omavalitsustel ehitusmäärustega reguleeritu uute seadustega vastavusse viia (§ 7).
Planeerimisseaduse eesmärk on luua ruumilise planeerimise (edaspidi planeerimine) kaudu eeldused ühiskonnaliikmete vajadusi ja huve arvestava, demokraatliku, pikaajalise, tasakaalustatud ruumilise arengu, maakasutuse, kvaliteetse elu- ning ehitatud keskkonna kujunemiseks, soodustades keskkonnahoidlikku ning majanduslikult, kultuuriliselt ja sotsiaalselt jätkusuutlikku arengut. Seadus sätestab planeerimise põhimõtted ning nõuded planeerimismenetlusele ja planeeringu elluviimisele.
Ehitusseadustiku eesmärk on soodustada jätkusuutlikku arengut ning tagada ohutus, ehitatud keskkonna eesmärgipärane toimivus ja kasutatavus.
Tänasega on planeerimise ja ehitusalase tegevuse korraldamine ja menetlemine reguleeritud üldreeglina seaduste tasandil. Planeerimisseadus ja ehitusseadustik annavad kohaliku omavalitsuse volikogu, valla- ja linnavalitsuse, kohaliku omavalitsuse üksuse pädevusse konkreetsete küsimuste korraldamise ja lahendamise. 

Kohaliku omavalitsuse korralduse seaduse (edaspidi KOKS) § 22 lõike 2 kohaselt otsustab õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.
KOKS § 22 lõikes 1 antud küsimuste otsustamine on volikogu ainupädevus. Samas teiste õigusaktiga kohaliku omavalitsuse üksuse (edaspidi kohalik omavalitsus) pädevusse antud küsimuste lahendamise jätmine (ja tegevuste korraldamine) üksnes volikogu pädevusse, oleks liialt aeganõudev ja ebaotstarbekas. Planeerimise ja ehitusalase tegevuse efektiivsemaks korraldamiseks jagatakse volikogu ainupädevusse mittekuuluvate ülesannete täitmine ja tegevuste korraldamine volikogu, linnavalitsuse ja selle struktuuriüksuste vahel vastavalt iga üksuse vastutusalale.

Uue planeerimisseaduse kehtima hakkamisega on kohalikul omavalitsusel võimalus ehituslikke, kujunduslikke või arhitektuurseid tingimusi täpsustada ainult oma üldplaneeringus. Seaduse sellekohase muudatuse eesmärgiks on, et täiendavate tingimuste kehtestamine toimuks avatud ja põhjaliku kaasamisega menetlusse, kus laial isikute ringil on võimalik osaleda ja tingimuste sätestamises kaasa rääkida. 

Planeerimise ja ehitusalase tegevuse korraldamine Narva linnas reguleeritakse planeerimisseaduse (edaspidi PlanS), ehitusseadustiku (edaspidi EhS) ja teiste planeerimis- ja ehitusvaldkonda puudutavate õigusaktidega kohalikule omavalitsusele antud ülesannete täitmise jaotust Narva linnas.

Seadusega (KOKS § 22 lg 1 p 31,32,33) on volikogu ainupädevuses kõigi üldplaneeringut, kohaliku omavalitsuse eriplaneeringut, keskkonnamõju strateegilise hindamise algatamist ja detailplaneeringu kehtetuks tunnistamist puudutavate küsimuste otsustamine (ennekõike PlanS § 77 lg 1, § 86 lg 1,2, § 91 lg 1, §92 lg 1, §96 lg 1,  §109 lg 1,2, §117 lg 1, §122 lg 1, §125 lg 3, § 139 lg 1 (§130 lg 2 nimetatud juhul), 140 lg 6; EhS § 92 lg 7; Kinnisasja sundvõõrandamise seaduse § 12´1 lg 1).

Seadusega on linnavalitsuse pädevusse detailplaneeringute kehtestamine (PlanS § 139 lg 1 v.a § 130 lõikes 2 nimetatud juhul). Käesoleva määruse vastuvõtmisega saab linnavalitsuse pädevuse detailplaneeringute algatamiseks ja vastuvõtmiseks, nende menetluse lõpetamiseks, keskkonnamõju strateegilise hindamise algatamata jätmise otsustamiseks, planeeringu ajaks ajutise planeerimis- ja ehituskeelu kehtestamiseks ning planeerimisseaduses ja muudes planeerimisvaldkonda reguleerivates õigusaktides sätestatud omavalitsuse seisukoha või arvamuse andmiseks, servituutide seadmise otsustamiseks.

Linnavalitsuse pädevuse ehitusalase tegevuse korraldamisel jääb detailplaneeringut täpsustavate ja avalikult kasutatava tee või selle koosseisus oleva rajatise ehituseks projekteerimistingimuste väljastamine, uutele hoonetele ja avalikult kasutatava tee (ka sellel üksiku rajatise) ehituseks ehituslubade väljastamine, keskkonnamõju hindamise algatamise otsustamine, linna omandis olevale maale ehitusõiguse andmise otsustamine, õigusliku aluseta püstitatud ehitise või selle osa lammutamise otsustamine, ajutise ehitise ehitamise lubamine, katastriüksuse sihtotstarbe määramine ja sellega kaasnevate lubade andmise otsustamine.

Narva Linnavolikogu 17.11.2016 otsusega nr 23 võeti vastu  Narva Linnavalitsuse Arhitektuuri- ja Linnaplaneerimise Ameti põhimäärus, mille alusel ameti põhiülesanded on Narva linna haldusterritooriumi katmine planeeringutega, linnaehituslike ja arhitektuursete põhimõtete väljatöötamine ning nende järgimise tagamine, ehitustegevuse järelevalve, korrakaitse ja riiklik järelevalve, maareformi läbiviimine ja maakorralduslike toimingute teostamine, ameti arhiivi haldamine, korrastamine ja säilikute moodustamine, järelevalve teostamine Narva linna õigusaktide täitmise üle.

Olles analüüsinud Narva linna ehitusmääruse kattuvusi teiste õigusaktidega (EhS, PlanS, EhSRS, MuKS, AÕS, KOKS, Narva linna Üldplaneering, Narva linnavalitsuse Arhitektuuri- ja Linnaplaneerimise Ameti põhimäärus, Narva linna heakorraeeskiri, jms.), on Narva Linnavalitsus jõudnud järelduseni, et suurem osa määrusest on hetkel kehtivate seadustega kas vastuolus või nende poolt dubleeritud, seega on mõistlik seaduse ja ehitusmääruse vahel vasturääkivuste vältimiseks ehitusmäärus kehtetuks tunnistada. 



Lugupidamisega




Ivan Sergejev
peaarhitekt (direktori asetäitja)
Arhitektuuri- ja Linnaplaneerimise Ameti 
direktori ülesannetes

Kohaliku omavalitsuse korralduse seadus
§22.  Volikogu pädevus
31) üldplaneeringu algatamine ja kehtestamine;
32) üldplaneeringu vastuvõtmine ja avaliku väljapaneku väljakuulutamine;
33) detailplaneeringu kehtetuks tunnistamine ja planeerimisseaduse § 130 lõikes 2 nimetatud detailplaneeringu kehtestamine;


Planeerimisseadus
§77 lõike 1 kohaselt  üldplaneeringu ja keskkonnamõju strateegilise hindamise algatab kohaliku omavalitsuse volikogu otsusega.

§86 lõike 1 kohaselt pärast keskkonnamõju strateegilise hindamise aruande tulemuste lisamist üldplaneeringusse teeb kohaliku omavalitsuse volikogu üldplaneeringu vastuvõtmise otsuse.

§86 lõike 2 kohaselt üldplaneeringu vastuvõtmisega kinnitab kohaliku omavalitsuse volikogu, et üldplaneering vastab õigusaktidele ning et üldplaneering on koostatud vastavuses valla või linna ruumilise arengu eesmärkidega. Samuti kinnitab kohaliku omavalitsuse volikogu, et üldplaneeringu koostamisel on võetud arvesse keskkonnamõju strateegilise hindamise tulemusi.

§91 lõike 1 kohaselt maavanema poolt heakskiidetud üldplaneeringu kehtestab kohaliku omavalitsuse volikogu otsusega

§92 lõike 1 kohaselt üldplaneeringu vaatab üle kohaliku omavalitsuse volikogu iga viie aasta tagant. Kohaliku omavalitsuse volikogu esitab maavanemale kokkuvõtte üldplaneeringu ülevaatamise tulemusest kuue kuu jooksul ülevaatamisest arvates.

§96 lõike 1 kohaselt  kohaliku omavalitsuse eriplaneeringu ja keskkonnamõju strateegilise hindamise algatab kohaliku omavalitsuse volikogu otsusega.

§109 lõike 1 kohaselt pärast käesoleva seaduse § 108 lõike 2 kohaste muudatuste tegemist kohaliku omavalitsuse eriplaneeringu eelvaliku otsuse eelnõus ja keskkonnamõju strateegilise hindamise esimese etapi aruandes teeb kohaliku omavalitsuse volikogu asukoha eelvaliku ja keskkonnamõju strateegilise hindamise esimese etapi aruande vastuvõtmise või sellest keeldumise otsuse.

§109 lõike 2 kohaselt asukoha eelvaliku otsuse (vt §109 lg 1)  vastuvõtmisega kinnitab kohaliku omavalitsuse volikogu, et valitud asukoht on kõige sobivam kohaliku omavalitsuse eriplaneeringuga kavandatava ehitise püstitamiseks ning et ehitise asukoht, püstitamise üldised tingimused, asukoha eelvaliku tegemine, asukoha eelvaliku otsus ja keskkonnamõju strateegilise hindamise esimese etapi aruanne vastavad õigusaktidele ning keskkonnamõju strateegilise hindamise esimese etapi aruande väljatöötamise kavatsuses sisalduv teave on piisav erinevate kaalutud asukohtade vahel valiku tegemiseks.
 
§117 lõike 1 kohaselt pärast keskkonnamõju strateegilise hindamise aruande tulemuste lisamist kohaliku omavalitsuse eriplaneeringusse, teeb kohaliku omavalitsuse volikogu kohaliku omavalitsuse eriplaneeringu vastuvõtmise otsuse.

§122 lõike 1 kohaselt maavanema poolt heakskiidetud kohaliku omavalitsuse eriplaneeringu kehtestab kohaliku omavalitsuse volikogu otsusega.

§125 lõike 3 kohaselt  kohaliku omavalitsuse volikogu võib olulise avaliku huvi olemasolu korral algatada detailplaneeringu koostamise alal või juhul, mida käesoleva paragrahvi lõigetes 1 või 2 ei ole ette nähtud.

§139 lõike 1 kohaselt detailplaneeringu kehtestab valla- või linnavalitsus.  Detailplaneeringu koostamisel käesoleva seaduse § 130 lõikes 2 nimetatud juhul kehtestab selle kohaliku omavalitsuse volikogu.   
(§130 lõikes 2 nimetud juhtumid, mille olemasolul detailplaneeringu kehtestab volikogu:
 1) planeeringuala kohta ei ole kehtestatud üldplaneeringut;
 2) planeeringuga soovitakse muuta kehtestatud üldplaneeringut;
 3) planeeringuga kavandatakse linnaehituslikult olulisi muudatusi;
 4) planeering koostatakse olulise keskkonnamõjuga tegevuse kavandamiseks)

§140 lõike 6 kohaselt detailplaneeringu tunnistab kehtetuks kohaliku omavalitsuse volikogu.



Ehitusseadustik 
§92 lg 7 kohaselt kohalik tee on tee, mille osas omaniku ülesandeid täidab kohaliku omavalitsuse üksus. Kohalik tee võib olla avalikuks kasutamiseks määratud eratee, kohaliku omavalitsuse üksusele kuuluv tee või kohaliku omavalitsuse volikogu otsuse kohaselt kohaliku omavalitsuse hallatav kohaliku liikluse korraldamiseks vajalik muu tee.



Kinnisasja sundvõõrandamise seadus
 §12´1 lõike 1 kohaselt kohaliku tee ehitamise või omandamise eesmärgil kinnisasja omandamiseks läbiviidavas sundvõõrandamismenetluses teeb sundvõõrandamise otsuse valla- või linnavolikogu valla- või linnavalitsuse esitatud eelnõu alusel, mis sisaldab käesoleva seaduse § 11 lõikes 1 ja § 12 lõigetes 1 ja 11 sätestatud andmeid ning millele lisatakse § 11 lõikes 2 sätestatud dokumendid. Kohaliku tee ehitamise või omandamise eesmärgil kinnisasja omandamiseks läbiviidavas sundvõõrandamismenetluses tuleb käesoleva seaduse § 14 lõikes 4 nimetatud taotlus esitada valla- või linnavalitsuse kaudu valla- või linnavolikogule.


